b'\n_START_ARTICLE_\nLovrenc Arni\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nLovrenc Arni\xc4\x8d je sin slovenskega skladatelja Bla\xc5\xbea Arni\xc4\x8da. S \xc5\xa1tudijem glasbe je pri\xc4\x8del na ljubljanski Akademiji za glasbo na oddelku za klavir pri Hildi Horakovi in dirigiranje v razredu Danila \xc5\xa0vare. Po kon\xc4\x8dani izobrazbi na tej ustanovi, kjer je prejel tudi \xc5\xa1tudentsko Pre\xc5\xa1ernovo nagrado, je nadaljeval s \xc5\xa1tudijem dirigiranja na leningrajskem Glasbenem konservatoriju \xc2\xbbNikolaj Rimski Korsakov\xc2\xab v razredu I. A. Mussina. S \xc5\xa1tipendijo fundacije IREX se je izpopolnjeval v ZDA. Med \xc5\xa1tudijem je bil dele\xc5\xbeen tudi mentorskih napotkov maestra Lovra Mata\xc4\x8di\xc4\x87a, s katerim je bil v stalnem stiku._NEWLINE_Njegova dirigentska kariera je za\xc4\x8dela z ansamblom Opere in Baleta SNG Ljubljana, kjer je bil vrsto let dirigent in nazadnje tudi umetni\xc5\xa1ki direktor. Pod njegovo taktirko so dosegle veliko odmevnost zlasti predstave Nabucco, Otello, Don Carlos, Boris Godunov in Aida.  _NEWLINE_V tem obdobju je osnoval tudi Ljubljanski mladinski simfoni\xc4\x8dni orkester, bil njegov dirigent in umetni\xc5\xa1ki vodja ter z njim na 8. svetovnem tekmovanju v Kerkradeu (Holandija) osvojil zlato medaljo s posebno pohvalo \xc5\xbeirije. Je tudi zmagovalec 8. tekmovanja mladih glasbenih umetnikov Jugoslavije v Zagrebu na podro\xc4\x8dju dirigiranja in nosilec Gallusove bronaste plakete._NEWLINE_Kot izredni profesor je  pou\xc4\x8deval na Akademiji za glasbo v Ljubljani. Dve sezoni je bil tudi glasbeni direktor in \xc5\xa1ef dirigent Dr\xc5\xbeavne opere in baleta v Ankari. Od leta 2005 je bil pomo\xc4\x8dnik Ministra za kulturo RS Vaska Simonitija._NEWLINE_Njegov repertoar posega tako na operno, kot simfoni\xc4\x8dno podro\xc4\x8dje. Sodeloval je s simfoni\xc4\x8dnimi orkestri in opernimi hi\xc5\xa1ami na podro\xc4\x8dju biv\xc5\xa1e Jugoslavije, Italije, Francije, Avstrije, Nem\xc4\x8dije, biv\xc5\xa1e Sovjetske zveze, biv\xc5\xa1e \xc4\x8cSR in ZDA. Kot dirigent je bil gost razli\xc4\x8dnih festivalov doma in na tujem: Ljubljanskega festivala, poletnega festivala Libertas v Dubrovniku, Opatijskem festivalu, Majskih opernih ve\xc4\x8derov v Skopju, Festivala Histria v Pulju, festivala  Leningrajska  pomlad, Vieille Charite v Marseillu, Puccinijevega festivala v Torre del Lago, festivala v Aspendosu._NEWLINE_Ves \xc4\x8das se posve\xc4\x8da tudi o\xc4\x8detovi glasbeni zapu\xc5\xa1\xc4\x8dini, \xc5\xa1e posebno intenzivno zadnja leta: vrsta opravljenih redakcij, javnih izvedb in novih posnetkov ponovno prebuja simfoni\xc4\x8dni opus Bla\xc5\xbea Arni\xc4\x8da.'